**2. Ovlašćenja i obaveze u postupku sprovođenja izbora za predsednika Republike**

Ovlašćenja i obaveze Komisije utvrđeni su Zakonom o izboru predsednika Republike i Zakonom o izboru narodnih poslanika:

1. stara se o zakonitom sprovođenju izbora,

2. organizuje tehničku pripremu za izbore,

3. propisuje obrasce koji su potrebni za podnošenje predloga kandidata za predsednika Republike, štampa ih i stavlja na raspolaganje javnosti u roku od tri dana od dana raspisivanja izbora,

4. određuje izborne akte koji joj se dostavljaju,

5. obezbeđuje budžetska sredstva za sprovođenje izbora,

6. prati primenu i daje objašnjenja u vezi sa primenom Zakona o izboru predsednika Republike i Zakona o izboru narodnih poslanika, naročito o sprovođenju glasanja u inostranstvu,

7. utvrđuje jedinstvene standarde za izborni materijal (osim za glasačku kutiju),

8. propisuje vrstu spreja za obeležavanje prsta birača,

9. utvrđuje bliža pravila u vezi sa biračkim mestom,

10. određuje i oglašava broj i adresu biračkih mesta,

11. obrazuje biračke odbore i imenuje predsednika i članove biračkih odbora,

12. propisuje bliža pravila o radu biračkih odbora,

13. propisuje pravila za postupanje lica koja prate rad organa za sprovođenje izbora,

14. omogućuje zainteresovanim posmatračima praćenje rada organa za sprovođenje izbora,

15. prima predlog kandidata za predsednika Republike koji podnosi registrovana politička stranka, koalicija političkih stranaka ili grupa građana,

16. prikuplja izjave predlagača kandidata o nameri korišćenja sredstava iz javnih izvora za finansiranje troškova izborne kampanje i dostavlja ih ministarstvu nadležnom za poslove finansija,

17. proglašava kandidata za predsednika Republike, na osnovu predloga koji je sastavljen i podnet u skladu sa zakonom,

18. odbacuje neblagovremeni predlog kandidata,

19. nalaže otklanjanje nedostataka predloga kandidata koji predstavljaju smetnju za njegovo proglašenje,

20. odbija predlog kandidata koji sadrži nedostatke, ukoliko njegov predlagač ne otkloni te nedostatke u predviđenom roku,

21. dostavlja predlagaču kandidata rešenje o proglašenju kandidata, odnosno odbacivanju ili odbijanju predloga kandidata, kao i zaključak o nalaganju otklanjanja nedostataka predloga kandidata,

22. propisuje sadržaj, oblik i način isticanja liste kandidata za izbor predsednika Republike,

23. propisuje pravila za sprovođenje žreba za utvrđivanje redosleda kandidata za predsednika Republike na listi kandidata, odnosno glasačkom listiću,

24. utvrđuje i objavljuje listu kandidata za izbor predsednika Republike,

25. objavljuje ukupan broj birača u Republici Srbiji,

26. utvrđuje broj glasačkih listića, koji mora biti jednak broju birača upisanih u birački spisak i određuje broj rezervnih glasačkih listića,

27. bliže propisuje oblik i izgled glasačkih listića, način i kontrolu njihovog štampanja i dostavljanje i rukovanje glasačkim listićima,

28. kontroliše pripremu i overu glasačkih listića,

29. na osnovu rešenja ministarstva nadležnog za poslove uprave o izmenama u Jedinstvenom biračkom spisku po zaključenju biračkog spiska, koje primi najkasnije 48 časova pre dana održavanja prvog glasanja, odnosno eventualnog ponovljenog glasanja, unosi izmene (upis, brisanje ili ispravka) u izvode iz biračkog spiska i posebne izvode iz biračkog spiska,

30. utvrđuje i objavljuje konačan broj birača u Republici Srbiji,

31. priprema za svaki birački odbor materijal za glasanje,

32. utvrđuje bliža uputstva o merama kojima se obezbeđuje tajnost glasanja,

33. objavljuje nezvanične podatke o toku glasanja,

34. objavljuje privremene podatke o rezultatima izbora za predsednika Republike,

35. utvrđuje i objavljuje dan ponovljenog glasanja, ako nijedan kandidat ne dobije većinu glasova birača koji su glasali,

36. rešava o prigovorima podnetim zbog povrede izbornog prava u toku izbora ili nepravilnosti u postupku predlaganja odnosno izbora,

37. poništava izbore zbog nepravilnosti u sprovođenju izbora u slučajevima utvrđenim zakonom,

38. raspisuje ponovljene izbore, u slučaju poništavanja izbora,

39. utvrđuje i objavljuje konačne rezultata izbora,

40. predlagačima kandidata, u slučajevima utvrđenim zakonom, obezbeđuje primerak, odnosno overenu fotokopiju zapisnika o radu biračkog odbora,

41. izdaje izabranom kandidatu uverenje o izboru za predsednika Republike,

42. dostavlja podatke organima nadležnim za prikupljanje i obradu statističkih podataka,

43. određuje način čuvanja i rukovanja izbornim materijalom,

44. propisuje način korišćenja izbornog materijala.